CELEX: 52018PC0055
Language: el
Date: 2018-02-05
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ με την οποία επιτρέπεται στην Ιταλική Δημοκρατία να εφαρμόσει ειδικό μέτρο παρέκκλισης από τα άρθρα 218 και 232 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 5.2.2018
            COM(2018) 55 final
            2018/0021(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία επιτρέπεται στην Ιταλική Δημοκρατία να εφαρμόσει ειδικό μέτρο παρέκκλισης από τα άρθρα 218 και 232 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               Σύμφωνα με το άρθρο 395 παράγραφος 1 της οδηγίας 2006/112/ΕΚ, της 28ης Νοεμβρίου 2006, σχετικά με το κοινό σύστημα φόρου προστιθεμένης αξίας
                  1
                (εφεξής «οδηγία ΦΠΑ»), το Συμβούλιο, αποφασίζοντας ομόφωνα μετά από πρόταση της Επιτροπής, μπορεί να επιτρέπει σε κάθε κράτος μέλος να εφαρμόζει ειδικά μέτρα παρέκκλισης από τις διατάξεις της εν λόγω οδηγίας για λόγους απλούστευσης της διαδικασίας είσπραξης του ΦΠΑ ή για λόγους πρόληψης ορισμένων μορφών φοροδιαφυγής ή φοροαποφυγής.
            
            
               Με επιστολή που πρωτοκολλήθηκε στην Επιτροπή στις 27 Σεπτεμβρίου 2017, η Ιταλική Δημοκρατία ζήτησε την άδεια να παρεκκλίνει από τα άρθρα 218 και 232 της οδηγίας ΦΠΑ ώστε να μπορεί να επιβάλει υποχρεωτική ηλεκτρονική τιμολόγηση. Σύμφωνα με το άρθρο 395 παράγραφος 2 της οδηγίας ΦΠΑ, η Επιτροπή ενημέρωσε τα άλλα κράτη μέλη, με επιστολή της 3ης Νοεμβρίου 2017, και την Πορτογαλία με επιστολή της 6ης Νοεμβρίου 2017, σχετικά με το αίτημα που υπέβαλε η Ιταλική Δημοκρατία. Με επιστολή της 7ης Νοεμβρίου 2017, η Επιτροπή γνωστοποίησε στην Ιταλική Δημοκρατία ότι διέθετε όλες τις αναγκαίες πληροφορίες προκειμένου να εξετάσει το αίτημα.
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Η Ιταλία υπέβαλε αίτηση παρέκκλισης βάσει του άρθρου 395 της οδηγίας ΦΠΑ, προκειμένου να της επιτραπεί να εφαρμόσει υποχρεωτική ηλεκτρονική τιμολόγηση για όλους τους υποκείμενους στον φόρο που είναι εγκατεστημένοι στο έδαφος της Ιταλίας, εκτός από τους υποκείμενους στον φόρο που επωφελούνται της απαλλαγής για τις μικρές επιχειρήσεις, και να διοχετεύσει τα τιμολόγια μέσω του συστήματος Sistema de interscambio (εφεξής «SdI») το οποίο διαχειρίζεται η Ιταλική Υπηρεσία Εσόδων. 
            
            
               Η Ιταλία υποστηρίζει ότι η υποχρέωση ηλεκτρονικής τιμολόγησης μέσω του SdI επιτρέπει στη φορολογική διοίκηση να αποκτά σε πραγματικό χρόνο τις πληροφορίες που περιέχονται στα τιμολόγια που εκδίδονται και παραλαμβάνονται από τους εμπόρους. Ως εκ τούτου, οι φορολογικές αρχές μπορούν να πραγματοποιούν εγκαίρως και αυτόματα ελέγχους συμφωνίας μεταξύ του ΦΠΑ που δηλώθηκε και του ΦΠΑ που καταβλήθηκε. 
            
            
               Η Ιταλία ισχυρίζεται, επομένως, ότι η εισαγωγή της γενικευμένης υποχρεωτικής ηλεκτρονικής τιμολόγησης θα έχει πλεονεκτήματα όσον αφορά την καταπολέμηση της απάτης και της φοροδιαφυγής, καθώς και όσον αφορά την απλούστευση της είσπραξης των φόρων. Σύμφωνα με την Ιταλία, θα προκύψουν πραγματικά οφέλη από τη βελτίωση της φορολογικής συμμόρφωσης και από την αυξημένη ταχύτητα και αποτελεσματικότητα των ελέγχων για την καταπολέμηση της απάτης και της φοροδιαφυγής. Επίσης, θα δοθεί ώθηση στην ψηφιοποίηση και τη διοικητική απλούστευση. 
            
            
               Σύμφωνα με τις πληροφορίες που διαβίβασε η Ιταλία, το υφιστάμενο σύστημα εκούσιας συμμετοχής και η υποχρεωτική ηλεκτρονική τιμολόγηση για παραδόσεις αγαθών και παροχές υπηρεσιών σε δημόσιες αρχές προετοίμασαν το έδαφος για την υποχρεωτική ηλεκτρονική τιμολόγηση, διασφαλίζοντας έτσι την ομαλή μετάβαση στην υποχρεωτική ηλεκτρονική τιμολόγηση και τον περιορισμό των επιπτώσεων του μέτρου στους υποκείμενους στον φόρο και τους καταναλωτές. 
            
            
               Από το 2014 οι υποκείμενοι στον φόρο που πραγματοποιούν εμπορικές συναλλαγές με τις δημόσιες αρχές στην Ιταλία (20 % των υποκείμενων στον φόρο) οφείλουν να χρησιμοποιούν την υποχρεωτική ηλεκτρονική τιμολόγηση. Όλα τα τιμολόγια της δημόσιας διοίκησης διοχετεύονται μέσω του συστήματος SdI και διαβιβάζονται στο Γενικό Λογιστήριο για τον έλεγχο των δαπανών και στις δημόσιες αρχές. Επίσης το 2017 καθιερώθηκε ένα προαιρετικό σύστημα για την ηλεκτρονική διαβίβαση δεδομένων ή για την ηλεκτρονική τιμολόγηση B2B. Το σύστημα παρέχει τη δυνατότητα επιλογής ηλεκτρονικής διαβίβασης στις φορολογικές αρχές, σε τριμηνιαία βάση, των δεδομένων όλων των τιμολογίων που εκδόθηκαν κατά τη διάρκεια του τριμήνου αναφοράς. Εναλλακτικά στην εν λόγω περιοδική διαβίβαση δεδομένων, οι προμηθευτές ή οι πάροχοι μπορούν να αποστέλλουν και να δέχονται ηλεκτρονικά τιμολόγια μέσω του SdI. Από τον Ιούλιο του 2016, οι φορολογικές αρχές διαθέτουν δωρεάν διαδικτυακή εφαρμογή για την παραγωγή, διαβίβαση και αποθήκευση των ηλεκτρονικών τιμολογίων. Κατά συνέπεια, ορισμένες επιχειρήσεις υποχρεούνται ήδη να εκδίδουν ηλεκτρονικά τιμολόγια, ενώ άλλες επιχειρήσεις είχαν ή θα έχουν την ευκαιρία να εξοικειωθούν με το σύστημα πριν από την εισαγωγή του μέτρου. 
            
            
               Λαμβανομένων υπόψη του ευρέος πεδίου εφαρμογής και του καινοτόμου χαρακτήρα της παρέκκλισης, είναι σημαντικό να εξασφαλιστεί η απαιτούμενη συνέχεια στο πλαίσιο της εν λόγω παρέκκλισης, και ιδίως όσον αφορά τις επιπτώσεις του μέτρου στην καταπολέμηση της απάτης και της φοροδιαφυγής στον τομέα του ΦΠΑ και στους υποκείμενους στον φόρο. Εάν η Ιταλία επιθυμεί να παρατείνει το μέτρο παρέκκλισης, καλείται να υποβάλει αίτηση παράτασης συνοδευόμενη από έκθεση σχετικά με τη λειτουργία του μέτρου. Η έκθεση αυτή θα πρέπει να περιέχει την αξιολόγηση του μέτρου σε ό,τι αφορά την αποτελεσματικότητά του στην καταπολέμηση της απάτης και της φοροδιαφυγής στον τομέα του ΦΠΑ καθώς και στην απλούστευση της είσπραξης των φόρων. Στην έκθεση θα πρέπει να περιλαμβάνεται επίσης η αξιολόγηση των επιπτώσεων του μέτρου στους υποκείμενους στον φόρο και ιδίως σε ό,τι αφορά την αύξηση του διοικητικού φόρτου και του κόστους συμμόρφωσης. 
            
            
               Προτείνεται η έγκριση της παρέκκλισης από την 1η Ιουλίου 2018 έως την 31η Δεκεμβρίου 2021. 
            
            
               •Συνοχή με τις ισχύουσες διατάξεις στον τομέα πολιτικής
            
            
               Το άρθρο 218 της οδηγίας ΦΠΑ θέτει τα τιμολόγια σε χαρτί και σε ηλεκτρονική μορφή επί ίσοις όροις, προβλέποντας ότι τα κράτη μέλη αποδέχονται ως τιμολόγια όλα τα έγγραφα ή μηνύματα σε χαρτί ή με ηλεκτρονική μορφή. Σύμφωνα με το άρθρο 232 της οδηγίας ΦΠΑ, η χρήση ηλεκτρονικού τιμολογίου υπόκειται στην αποδοχή του αποκτώντος τα αγαθά ή του λήπτη των υπηρεσιών. Η υποχρεωτική ηλεκτρονική τιμολόγηση, όπως προβλέπεται από την Ιταλία, παρεκκλίνει πράγματι από αυτές τις δύο διατάξεις. 
            
            
               
                  Η παρέκκλιση μπορεί να εγκριθεί βάσει του άρθρου 395 της οδηγίας ΦΠΑ για λόγους απλούστευσης των διαδικασιών επιβολής του φόρου ή πρόληψης ορισμένων τύπων φοροδιαφυγής ή φοροαποφυγής. Η Ιταλία ζήτησε το μέτρο παρέκκλισης για την καταπολέμηση της φορολογικής απάτης και της φοροδιαφυγής καθώς και για την απλούστευση της είσπραξης των φόρων. Βάσει των στοιχείων που διαβίβασε η Ιταλία, η παρέκκλιση είναι σύμφωνη με τις ισχύουσες διατάξεις στον τομέα πολιτικής. 
               
            
            
               Η παρέκκλιση για την υποχρεωτική ηλεκτρονική τιμολόγηση είναι σύμφωνη με τη σύσταση του Συμβουλίου σχετικά με το Εθνικό Πρόγραμμα Μεταρρυθμίσεων της Ιταλίας για το 2017
                  2
               , με την οποία συνιστάται «στην Ιταλία να λάβει μέτρα το 2017 και το 2018 προκειμένου, μεταξύ άλλων, να επεκτείνει την υποχρεωτική χρήση της ηλεκτρονικής τιμολόγησης και των ηλεκτρονικών πληρωμών».
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               Άρθρο 395 της οδηγίας ΦΠΑ. 
            
         
         
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               Λαμβανομένης υπόψη της διάταξης της οδηγίας ΦΠΑ στην οποία βασίζεται η πρόταση, δεν εφαρμόζεται η αρχή της επικουρικότητας. 
            
            
               •Αναλογικότητα
            
            
               Η πρόταση είναι σύμφωνη με την αρχή της αναλογικότητας για τους ακόλουθους λόγους. 
            
            
               Η απόφαση αφορά άδεια που χορηγείται σε κράτος μέλος κατόπιν αίτησής του και ουδόλως συνιστά υποχρέωση. 
            
            
               Η υποχρεωτική ηλεκτρονική τιμολόγηση θα επιφέρει ορισμένες αλλαγές για τους υποκείμενους στον φόρο. Η Ιταλία έχει, ωστόσο, προβλέψει τις αλλαγές αυτές και έχει προετοιμάσει το έδαφος για τον σκοπό αυτό. Οι υποκείμενοι στον φόρο που επωφελούνται της απαλλαγής για τις ΜΜΕ αποκλείονται από το μέτρο. Η παρέκκλιση είναι επίσης χρονικά περιορισμένη και πρέπει να εκπονηθεί έκθεση σχετικά με τη λειτουργία και την αποτελεσματικότητα του μέτρου δεκαοκτώ μήνες μετά την έναρξη ισχύος της. 
            
            
               Συνεπώς, το ειδικό μέτρο είναι ανάλογο προς τον επιδιωκόμενο στόχο, δηλαδή την καταπολέμηση της φοροδιαφυγής και την απλούστευση της είσπραξης των φόρων. 
            
            
               •Επιλογή του νομικού μέσου
            
            
               
                  Προτεινόμενο μέσο: εκτελεστική απόφαση του Συμβουλίου. 
               
               
                  Βάσει του άρθρου 395 της οδηγίας ΦΠΑ, παρέκκλιση από τους κοινούς κανόνες ΦΠΑ είναι δυνατή μόνο με έγκριση του Συμβουλίου, το οποίο αποφασίζει ομόφωνα κατόπιν πρότασης της Επιτροπής. Συνεπώς, η εκτελεστική απόφαση του Συμβουλίου είναι το καταλληλότερο νομικό μέσο, διότι μπορεί να απευθύνεται σε μεμονωμένο κράτος μέλος. 
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Εκτίμηση επιπτώσεων
            
            
               Η Ιταλία ζήτησε την άδεια να θεσπίσει υποχρεωτική ηλεκτρονική τιμολόγηση για όλα τα τιμολόγια που εκδίδονται προς άλλους φορείς ή τελικούς καταναλωτές από υποκείμενους στον φόρο που είναι εγκατεστημένοι στο ιταλικό έδαφος και δεν επωφελούνται της απαλλαγής για τις μικρές επιχειρήσεις. Επίσης, τα απλουστευμένα τιμολόγια, τα έγγραφα που εκδίδονται με βάση το άρθρο 219 και τα τιμολόγια για απαλλασσόμενες πράξεις θα πρέπει να υπάγονται στην υποχρεωτική ηλεκτρονική τιμολόγηση. Οι μη εγκατεστημένοι υποκείμενοι στον φόρο μπορούν να επιλέξουν τη διαβίβαση των τιμολογίων τους μέσω του SdI. Οι υποκείμενοι στον φόρο που εξαιρούνται από την υποχρεωτική ηλεκτρονική τιμολόγηση μέσω του SdI μπορούν επίσης να την επιλέξουν. 
            
            
               Η υποχρεωτική ηλεκτρονική τιμολόγηση θα επιφέρει αλλαγές για τους υποκείμενους στον φόρο. Οι υποκείμενοι στον φόρο θα επιβαρυνθούν με πρόσθετες δαπάνες που σχετίζονται με την εφαρμογή ενός νέου συστήματος τιμολόγησης και τη λειτουργία αυτού. Ωστόσο, οι επιπτώσεις του μέτρου στους υποκείμενους στον φόρο ήταν αναμενόμενες για την Ιταλία, δεδομένου ότι το σύστημα λειτουργεί ήδη σε προαιρετική βάση από τις αρχές του 2017 και οι επιχειρήσεις είχαν ή θα έχουν την ευκαιρία να εξοικειωθούν με αυτό. Σύμφωνα με την Ιταλία, η ηλεκτρονική τιμολόγηση θα αποφέρει απτά αποτελέσματα όσον αφορά την καταπολέμηση της φορολογικής απάτης λόγω της μεγαλύτερης πληρότητας, έγκαιρης διαθεσιμότητας και ιχνηλασιμότητας των πληροφοριών. Η αποστολή τιμολογίων μέσω του SdI θα παράσχει πράγματι στην Ιταλική Υπηρεσία Εσόδων έγκαιρη και αυτόματη πρόσβαση στις πληροφορίες που περιλαμβάνονται στα τιμολόγια για φορολογικούς σκοπούς. Ως εκ τούτου, οι φορολογικές αρχές θα μπορούν να πραγματοποιούν εγκαίρως και αυτόματα ελέγχους συμφωνίας μεταξύ του ΦΠΑ που δηλώθηκε και του ΦΠΑ που καταβλήθηκε. Συγκεκριμένα, η Ιταλία ισχυρίζεται ότι επί του παρόντος η φορολογική διοίκηση χρειάζεται περίπου 18 μήνες έως ότου ανακαλύψει την ύπαρξη ενός αφανούς εμπόρου. Η άμεση διαθεσιμότητα των ηλεκτρονικών τιμολογίων θα επιτρέψει τη μείωση του διαστήματος αυτού έως και τρεις μήνες, διακόπτοντας συνεπώς ταχύτερα την αλυσίδα απάτης. 
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Το μέτρο δεν θα έχει αρνητικές επιπτώσεις στους ιδίους πόρους της Ένωσης που προέρχονται από τον ΦΠΑ.
               
            
            
               2018/0021 (NLE)
            
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               με την οποία επιτρέπεται στην Ιταλική Δημοκρατία να εφαρμόσει ειδικό μέτρο παρέκκλισης από τα άρθρα 218 και 232 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
         
         
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη την οδηγία 2006/112/EΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  3
               , και ιδίως το άρθρο 395 παράγραφος 1,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Με επιστολή που πρωτοκολλήθηκε στην Επιτροπή στις 27 Σεπτεμβρίου 2017, η Ιταλία ζήτησε την άδεια να παρεκκλίνει από τα άρθρα 218 και 232 της οδηγίας 2006/112/ΕΚ και να καθιερώσει υποχρεωτική ηλεκτρονική τιμολόγηση για όλους τους υποκείμενους στον φόρο που είναι εγκατεστημένοι στο έδαφος της Ιταλίας, εκτός από τους υποκείμενους στον φόρο που επωφελούνται της απαλλαγής για τις μικρές επιχειρήσεις όπως προβλέπεται στο άρθρο 282 της οδηγίας 2006/112/ΕΚ και να διοχετεύσει τα τιμολόγια μέσω του συστήματος Sistema de interscambio (εφεξής «SdI») που διαχειρίζεται η Ιταλική Υπηρεσία Εσόδων. 
            
            
               (2)Σύμφωνα με το άρθρο 395 παράγραφος 2 της οδηγίας 2006/112/ΕΚ, η Επιτροπή ενημέρωσε, με επιστολές της 3ης Νοεμβρίου 2017 και της 6ης Νοεμβρίου 2017, τα άλλα κράτη μέλη σχετικά με το αίτημα της Ιταλίας. Με επιστολή της 7ης Νοεμβρίου 2017, η Επιτροπή γνωστοποίησε στην Ιταλία ότι διέθετε όλες τις αναγκαίες πληροφορίες για την εξέταση του αιτήματος.
            
            
               (3)Η Ιταλία υποστηρίζει ότι η χρήση της υποχρεωτικής ηλεκτρονικής τιμολόγησης σύμφωνα με την οποία τα τιμολόγια υποβάλλονται μέσω του SdI επιτρέπει στη φορολογική διοίκηση να αποκτά σε πραγματικό χρόνο τις πληροφορίες που περιέχονται στα τιμολόγια που εκδίδονται και παραλαμβάνονται από τους εμπόρους. Ως εκ τούτου, οι φορολογικές αρχές θα μπορούν να πραγματοποιούν εγκαίρως και αυτόματα ελέγχους συμφωνίας μεταξύ των ποσών ΦΠΑ που δηλώθηκαν και καταβλήθηκαν. 
            
            
               (4)Η Ιταλία ισχυρίζεται ότι η εισαγωγή της γενικευμένης υποχρεωτικής ηλεκτρονικής τιμολόγησης θα έχει επίσης πλεονεκτήματα όσον αφορά την καταπολέμηση της απάτης και της φοροδιαφυγής, την εντατικοποίηση των προσπαθειών για τη μετάβαση στην ψηφιοποίηση καθώς και την απλούστευση της είσπραξης των φόρων. 
            
            
               (5)Η Ιταλία ισχυρίζεται ότι τα θεμέλια για την καθιέρωση της υποχρεωτικής ηλεκτρονικής τιμολόγησης είχαν ήδη τεθεί χάρη στην προαιρετική χρήση του υφιστάμενου συστήματος SdI, το οποίο θα εξασφαλίσει μια ομαλή μετάβαση στην ηλεκτρονική τιμολόγηση και, ταυτόχρονα, θα περιορίσει τις επιπτώσεις του μέτρου στους υποκείμενους στον φόρο. 
            
            
               (6)Λαμβανομένων υπόψη του ευρέος πεδίου εφαρμογής και του καινοτόμου χαρακτήρα της παρέκκλισης, είναι σημαντικό να αξιολογηθεί ο αντίκτυπος του μέτρου στην καταπολέμηση της απάτης και της φοροδιαφυγής στον τομέα του ΦΠΑ και στους υποκείμενους στον φόρο. Ως εκ τούτου, σε περίπτωση που η Ιταλία θεωρεί ότι η παράταση του μέτρου είναι αναγκαία, θα πρέπει να υποβάλει στην Επιτροπή αίτηση παράτασης συνοδευόμενη από έκθεση που περιλαμβάνει την αξιολόγηση του μέτρου σε ό,τι αφορά την αποτελεσματικότητά του στην καταπολέμηση της απάτης και της φοροδιαφυγής στον τομέα του ΦΠΑ καθώς και στην απλούστευση της είσπραξης των φόρων.
            
            
               (7)Η παρέκκλιση αυτή δεν θα πρέπει να θίγει το δικαίωμα του πελάτη να λαμβάνει έντυπα τιμολόγια στην περίπτωση ενδοκοινοτικών συναλλαγών. 
            
            
               (8)Η αιτούμενη παρέκκλιση θα πρέπει να είναι χρονικά περιορισμένη, ώστε να αξιολογηθεί κατά πόσον το ειδικό μέτρο είναι κατάλληλο και αποτελεσματικό σε σχέση με τους στόχους του.
            
            
               (9)Το μέτρο παρέκκλισης είναι συνεπώς ανάλογο προς τους επιδιωκόμενους στόχους, δεδομένου ότι περιορίζεται χρονικά και έχει περιορισμένο πεδίο εφαρμογής διότι δεν εφαρμόζεται σε υποκείμενους στον φόρο που επωφελούνται της απαλλαγής για τις μικρές επιχειρήσεις όπως προβλέπεται στο άρθρο 282 της οδηγίας 2006/112/ΕΚ. Επιπλέον, το μέτρο παρέκκλισης δεν ενέχει τον κίνδυνο μετατόπισης της απάτης σε άλλους τομείς ή σε άλλα κράτη μέλη.
            
            
               (10)Η παρέκκλιση δεν θα έχει αρνητική επίπτωση στα συνολικά φορολογικά έσοδα που εισπράττονται στο στάδιο της τελικής κατανάλωσης και δεν θα έχει αρνητικές επιπτώσεις στους ιδίους πόρους της Ένωσης που προέρχονται από τον ΦΠΑ, 
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Κατά παρέκκλιση από το άρθρο 218 της οδηγίας 2006/112/ΕΚ, επιτρέπεται στην Ιταλία να αποδέχεται ως τιμολόγια έγγραφα ή μηνύματα μόνο σε ηλεκτρονική μορφή, εφόσον εκδίδονται από υποκείμενους στον φόρο που είναι εγκατεστημένοι στο ιταλικό έδαφος, εκτός από τους υποκείμενους στον φόρο που επωφελούνται της απαλλαγής για τις μικρές επιχειρήσεις όπως προβλέπεται στο άρθρο 282 της οδηγίας 2006/112/ΕΚ. 
            
            
               Άρθρο 2
            
            
               Κατά παρέκκλιση από το άρθρο 232 της οδηγίας 2006/112/ΕΚ, επιτρέπεται στην Ιταλία να θεσπίσει διάταξη σύμφωνα με την οποία η χρήση ηλεκτρονικών τιμολογίων που εκδίδονται από υποκείμενους στον φόρο που είναι εγκατεστημένοι στο ιταλικό έδαφος δεν υπόκειται στην αποδοχή του αποκτώντος τα αγαθά ή του λήπτη των υπηρεσιών, εκτός εάν τα τιμολόγια αυτά εκδίδονται από υποκείμενους στον φόρο που επωφελούνται της απαλλαγής για τις μικρές επιχειρήσεις όπως προβλέπεται στο άρθρο 282 της οδηγίας 2006/112/ΕΚ.
            
         
         
            
               Άρθρο 3
            
            
               Η Ιταλία κοινοποιεί στην Επιτροπή τα εθνικά μέτρα που αναφέρονται στα άρθρα 1 και 2. 
            
            
               Εφόσον η Ιταλία θεωρεί ότι η παράταση του μέτρου, που αναφέρεται στα άρθρα 1 και 2, είναι αναγκαία, υποβάλλει στην Επιτροπή έκθεση αξιολόγησης της αποτελεσματικότητας του μέτρου για την καταπολέμηση της απάτης και της φοροδιαφυγής στον τομέα του ΦΠΑ καθώς και για την απλούστευση της είσπραξης των φόρων, συνοδευόμενη από αίτηση παράτασης. Η έκθεση αξιολογεί επίσης τις επιπτώσεις του μέτρου στους υποκείμενους στον φόρο και ιδίως εάν το μέτρο αυξάνει τον διοικητικό φόρτο και το κόστος συμμόρφωσης.
            
            
               Άρθρο 4
            
            
               Η παρούσα απόφαση εφαρμόζεται από την 1η Ιουλίου 2018 έως τις 31 Δεκεμβρίου 2021.
            
            
               Άρθρο 5
            
            
               Η παρούσα απόφαση απευθύνεται στην Ιταλική Δημοκρατία.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        ΕΕ L 347 της 11.12.2006, σ. 1.
               
               
                  
                     (2)
                  
                        
                  https://ec.europa.eu/info/sites/info/files/2017-european-semester-country-specific-recommendations-commission-recommendations-italy.pdf
               
               
                  
                     (3)
                  
                        ΕΕ L 347 της 11.12.2006, σ. 1.